钦定古今图书集成/明伦汇编/官常典/第117卷 > 孔白
## 钦定古今图书集成/明伦汇编/官常典/第117卷 > 孔白

按《史记孔子世家》：“子思生白，字子上，年四十七，子上
生求。”

按《礼记·檀弓》：子上之母死而不丧，门人问诸子思曰：
“‘昔者子之先君子丧出母乎’？曰：‘然’。”“‘子之不使白也丧
之，何也’？子思曰：‘昔者吾先君子无所失道，道隆则从
而隆，道污则从而污，伋则安能为伋也妻者，是为白
也母；不为伋也妻者，是不为白也母’。”

按《孔丛子杂训》篇：“子上杂所习，请于子思。子思曰：‘先
人有训焉：学必由圣，所以致其材也；砺必由砥，所以
致其刃也。故夫子之教，必始于《诗》《书》，而终于礼乐。《杂
说》不与焉，又何请’？　子思谓子上曰：‘白乎，吾尝深有
思而莫之得也，于学则寤焉，吾尝企有望而莫之见
也，登高则睹焉。是故虽有本性而加之以学，则无惑
矣’。”　孟子车尚幼，请见子思。子思见之，甚悦其志，命
子上侍坐，礼敬子车甚崇，子上不愿也。客退，子上请
曰：“白闻士无介不见，女无媒不嫁。孟孺子无介而见，
大人悦而敬之。白也未喻，敢问。”子思曰：“然。吾昔从夫
子于郯，遇程子于涂，倾盖而语，终日而别。命子路将
束帛赠焉，以其道同于君子也。今孟子车”，孺子也。言
称尧舜，性乐仁义，世所希有也。事之犹可，况加敬乎？
非尔所及也。　子思在鲁，使以书如卫，问子上。子上
北面再拜受书，伏读，然后与使者宴，遂为复书。返，中
庭北面再拜以授使者，既受书，然后退。使者还鲁，问
子思曰：“吾子堂上南面立，授臣书，事毕，送臣子上，中
庭拜，授臣书而不送，何也？”子思曰：“拜而不送，敬也。使
而送之，宾也。”　《居卫篇》：子思谓子上曰：“有可以为公
之尊，而富贵人众不与焉者，非唯志乎？成其志者，非
唯无欲乎？夫锦缋纷华，所服不过温体；三牲大牢，所
食不过充腹。知以身取节者，则知足矣。苟知足，则不
累其志矣。”

按《阙里志》：四代：“白，字子上，齐威王召白为国相，不受，
再召又不受。年四十九卒，葬祖墓西北。生子求。”